《次韵叶德友苦热吟》
宋代·许及之

避暑本无法，有法心可移。达尊迫人事，盛服严天威。

六月厉戈甲，百鍊亲炉锤。前驱上峻坂，后鞭禁长吁。

正午万灶增，尅晷千夫炊。辕门待排结，军令无徐舒。

陆浑救急燎，栾巴稽噀霏。期以片时灭，不许一草萎。

醲赏激勇往，毕力争忘疲。不计挥汗雨，宁思濯风漪。

当其用力所，岂复知热时。万事心地存，百夫火宅驰。

四时更代谢，二至争愆逾。积阴理必复，大夏阳常居。

及此当歊赩，岂得怀郁纡。杜愿踏层冰，几欲投清池。

韩思坐深甑，为说亦岂疏。极知隶元气，孰与逃象滋。

聊用供嘲咏，且以相戏娱。吾侪幸安适，家食饕委蛇。

念彼方热耘，焉能思逃虚。静胜昔人心，屡空斯晏如。

况予负深谴，省咎阖重扉。友朋相急难，往复通有无。

每怀子叶子，久与期襟期。有此苦热吟，句韵两崛奇。

作者简介：许及之（？～一二○九），字深甫，温州永嘉（今浙江温州）人。孝宗隆兴元年（一一六三）进士。淳熙七年（一一八○）知袁州分宜县（明正德《袁州府志》卷六）。以荐除诸军审计，迁宗正簿。十五年，为拾遗。光宗受禅，除军器监、迁太常少卿，以言者罢。绍熙元年（一一九○）除淮南东路运判兼提刑，以事贬知庐州。召除大理少卿。宁宗即位，除吏部尚书兼给事中。以谄事韩侂胄，嘉泰二年（一二○二）拜参知政事，进知枢密院兼参政。韩败，降两官，泉州居住。嘉定二年卒。